ROZHODNUTIE KOMISIE
z 28. marca 2008,
ktorým sa zrušuje rozhodnutie 2006/69/ES, ktorým sa povoľuje uvedenie potravín a zložiek potravín vyrobených z geneticky modifikovanej Roundup Ready kukurice línie GA21 na trh ako nových potravín alebo zložiek potravín podľa nariadenia Európskeho parlamentu a Rady (ES) č. 258/97
[oznámené pod číslom K(2008) 1116]
(Iba francúzske a holandské znenie je autentické)
(2008/279/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1829/2003 z 22. septembra 2003 o geneticky modifikovaných potravinách a krmivách (1),
keďže:
(1)
Uvedenie na trh potravín a zložiek potravín vyrobených z geneticky modifikovanej kukurice línie GA21 (MON-ØØØ21-9) ako nových potravín alebo zložiek potravín sa povolilo rozhodnutím Komisie 2006/69/ES z 13. januára 2006, ktorým sa povoľuje uvedenie potravín a zložiek potravín vyrobených z geneticky modifikovanej Roundup Ready kukurice línie GA21 na trh ako nových potravín alebo zložiek potravín podľa nariadenia Európskeho parlamentu a Rady (ES) č. 258/97 (2).
(2)
Uvedené rozhodnutie bolo určené spoločnosti Monsanto Europe S.A., Belgicko, ktorá zastupuje spoločnosť Monsanto Company, USA, a bolo platné počas obdobia 10 rokov.
(3)
Listom z 1. marca 2007 adresovaným Komisii, pri zohľadnení skutočnosti, že spoločnosť Syngenta Seeds S.A.S. predložila žiadosť o uvedenie na trh výrobkov z kukurice GA21, spoločnosť Monsanto Europe S.A. oznámila, že pred niekoľkými rokmi prerušila produkciu osiva GA21 a v roku 2005 jeho predaj, takže nemá žiadny záujem na zachovaní tohto povolenia, a to od dátumu nadobudnutia platnosti povolenia udeleného spoločnosti Syngenta.
(4)
Európsky úrad pre bezpečnosť potravín vydal 2. októbra 2007 priaznivé stanovisko, pokiaľ ide o žiadosť predloženú spoločnosťou Syngenta, podľa nariadenia (ES) č. 1829/2003 a vrátane výrobkov, na ktoré sa vzťahuje rozhodnutie 2006/69/ES.
(5)
V dôsledku toho je vhodné stanoviť, aby sa zrušenie rozhodnutia 2006/69/ES uplatňovalo odo dňa uplatňovania povolenia udeleného spoločnosti Syngenta, pokiaľ ide o výrobky GA21.
(6)
Zápisy v registri Spoločenstva pre geneticky modifikované potraviny a krmivá, ako sa stanovuje v článku 28 nariadenia (ES) č. 1829/2003, týkajúce sa kukurice MON-ØØØ21-9 by sa mali pozmeniť tak, aby zohľadňovali toto rozhodnutie.
(7)
So spoločnosťou Monsanto Europe S.A. prebehli konzultácie o opatreniach ustanovených v tomto rozhodnutí.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2006/69/ES sa zrušuje.
Článok 2
Zápisy v registri Spoločenstva pre geneticky modifikované potraviny a krmivá podľa článku 28 nariadenia (ES) č. 1829/2003 sa, pokiaľ ide o kukuricu MON-ØØØ21-9, pozmenia tak, aby zohľadňovali toto rozhodnutie.
Článok 3
Toto rozhodnutie sa uplatňuje od dátumu uverejnenia rozhodnutia Spoločenstva, ktorým sa povoľuje uvádzanie na trh výrobkov obsahujúcich geneticky modifikovanú kukuricu GA21 (MON-ØØØ21-9), pozostávajúcich z nej alebo z nej vyrobených, podľa nariadenia (ES) č. 1829/2003 a ktoré je určené spoločnosti Syngenta Seeds S.A.S., v Úradnom vestníku Európskej únie.
Článok 4
Toto rozhodnutie je určené spoločnosti Monsanto Europe S.A. (Scheldelaan 460, Haven 627, B-2040 Antverpy, Belgicko).
V Bruseli 28. marca 2008